
Informasjon til utøvere og foresatte
Paraprosjekt Hordaland Friidrettskrets

Velkommen!
Dette dokumentet er skrevet for både utøvere og foresatte. Dersom utøveren er under 18 år, ber vi foresatte om å gjøre seg kjent med informasjonen.
Paraprosjektet til Hordaland Friidrettskrets (HFIK) skal gjøre det enklere for barn og unge mellom 8 og 25 år med syns- og/eller bevegelsesnedsettelser å finne gode og trygge friidrettstilbud i sitt lokale miljø.

Prosjektet bygger på en enkel tanke: Barn og unge i målgruppen vår skal delta i klubbenes ordinære aktivitetstilbud sammen med andre jevnaldrende utøvere, med tilgang på individuell tilrettelegging ut fra egne behov og forutsetninger.

Aktivitets- og utprøvingsdager
Gjennom prosjektperioden arrangeres det flere aktivitets- og utprøvingsdager hvor barn, unge og foresatte kan bli kjent med friidretten, møte trenere og prøve ulike aktiviteter i et trygt, kunnskapsrikt og inkluderende miljø. 

Det er helt gratis og uforpliktende å delta på disse arrangementene. Deltakelse innebærer ikke at man binder seg til videre aktivitet eller medlemskap i en klubb.

Dersom en ønsker å begynne med friidrett
Dersom en ønsker å begynne med friidrett, vil dere bli fulgt opp av en av de lokale friidrettsklubbene, og kunne delta i klubbens ordinære aktivitetstilbud og treningsmiljø sammen med andre jevnaldrende utøvere. 

Vi ønsker å lære av erfaringene deres
Paraprosjektet vårt er en satsning som gjennomføres i perioden 2026-2029. Prosjektet skal bidra til gode friidrettstilbud både den dag i dag, men også i morgen, om et år og om ti år. Vi ønsker å utvikle en viktig modell og gode strukturer som gjør friidretten mer inkluderende og lettere tilgjengelig i fremtiden. Prosjektet varer i tre år, men målet er å legge grunnlaget for en varig parasatsning i friidretten!
For å sikre dette, ønsker vi å lære av erfaringer og tanker som både utøvere og foresatte gjør seg underveis i prosjektperioden. 


Noen kan derfor bli spurt om å:
· Svare på en kort digital undersøkelse
· Delta i et uformelt intervju eller samtale
· Bidra som brukerrepresentant i prosjektets ressursgruppe
· Ressursgruppen består av representanter fra prosjektgruppen, et utvalg satsningsklubber, samarbeidspartnere og brukerrepresentanter. Gruppen planlegger å ha møter fast 3 ganger i året.
 Deltakelse i alle punkter over er helt frivillig, og vil ikke påvirke muligheten til å delta i prosjektets aktiviteter eller friidrett i klubb.

Hvordan brukes erfaringene?
Erfaringene deres brukes til å evaluere og videreutvikle prosjektet underveis.
Målet er å forstå hva som fungerer godt, hvilke utfordringer klubbene kan møte på og hvordan vi kan gjøre det enklere for flere barn og unge innenfor målgruppen å finne sin plass i friidretten på lik linje med alle andre utøvere. 
Erfaringene kan også inngå i prosjektets sluttrapport og i en avsluttende Parahåndbok. Opplysninger vil anonymiseres med mindre noe annet er særskilt avtalt, og ingen enkeltpersoner vil kunne gjenkjennes uten at det er samtykke til det.

Personvern
Dersom du eller dere velger å delta i spørreundersøkelser, intervjuer, ressursgruppe eller på andre måter bidrar med tilbakemeldinger, vil eventuelle personopplysninger behandles i samsvar med personvernforordningen (GDPR), Norges Idrettsforbund sine retningslinjer og klubbenes egne rutiner for dette.
Vi innhenter aldri flere opplysninger enn det som er nødvendig, og deltakelse er alltid frivillig, både i aktivitet og i evaluering. 

Vi håper at dere vil være med på reisen mot en mer inkluderende friidrett! Sammen kan vi utvikle et tilbud som gjør det enklere for flere barn og unge å oppleve mestring, fellesskap og idrettsglede!

Spørsmål om prosjektet, prosjektets etiske retningslinjer, behandling av personopplysninger eller det dere måtte lure på kan rettes til prosjektleder, 
Amalie Gjeraker:
Tlf: 95 40 02 60
E-post: amalie.gjeraker@friidrett.no

